10. schôdza NR SR - 8.deň - B. popoludní
Dátum: 2016-10-26
Poslanec: Krajniak, Milan (SME RODINA)
Druh vystúpenia: Vystúpenie v rozprave

157. Vážené dámy, vážení páni, k tomuto bodu chcem povedať iba niekoľko poznámok. Po prvé, správy, ktoré máme k dispozícii, sú predkladané kvôli tomu, aby občania mali akú-takú informáciu a zábezpeku proti tomu, aby boli nelegálne odpočúvaní a monitorovaní štátnymi orgánmi Slovenskej republiky. Bohužiaľ, z tejto správy sa, samozrejme, nedozvieme, či nelegálne odpočúvanie a či nelegálny monitoring osôb na Slovensku reálne prebieha a akým spôsobom prebiehal. Len pre vašu informáciu by som chcel povedať, že už sú preč tie časy, keď si mohol niekto dovoliť nahodiť do, povedal by som, informačného systému, ktorým sa technicky odpočúvanie vykonáva, hocijaké telefónne číslo s tým, že si nahodí kohokoľvek, koho by chcel odpočúvať, a má reálnu šancu, že by sa na to neprišlo. Z tohto sme už ďalej. Potom je druhá možnosť, akým môžte niekoho nelegálne monitorovať, a to takým spôsobom, že síce súdny príkaz alebo povolenie na odpočúvanie je dané na osobu x, príklad poviem, dajme tomu na zjavne kriminálne závadovú osobu, ale telefónne číslo, ktoré sa má monitorovať, je uvedené toho človeka, koho zmonitorovať chceme nelegálnym spôsobom. Aj toto dokážeme prekonať, pretože pri viacerých kontrolách sa dá skontrolovať a sa naozaj kontrolovalo aj to, či telefónne čísla pridelené ku kriminálne závadovým osobám alebo k osobám, ktoré podľa zákona je oprávnené legálne odpočúvať a monitorovať, či sedia naozaj s tými osobami, na ktoré toto súdne povolenie bolo vydané. Potom máme tretiu možnosť, ako nelegálne odpočúvať a monitorovať osobu, a to takým spôsobom, že sedí aj číslo, aj osoba, ale v čísle sa urobí chyba. Urobí sa náhodne chyba, zmení sa jedna číslica, alebo sa zamení poradie číslic, formálne je to chyba, ktorá sa dá odôvodniť, ale v skutočnosti monitorujeme tú osobu, ktorú sme chceli nelegálne monitorovať. Samozrejme, aj toto vieme v prípade dôslednej kontroly odstrániť. To, čo však nevieme odstrániť, je, a na to by sme sa mali sústrediť pri týchto správach a pri zabraňovaní nelegálneho odpočúvania a monitorovania slovenských občanov, je činnosť súkromných firiem, veľkých súkromných firiem na Slovensku, ktoré vlastnia monitorovacie zariadenia, ktoré sú schopné vstupovať do mobilnej komunikácie, do dátovej komunikácie a sú schopné nelegálne monitorovať občanov Slovenskej republiky. Podľa mojich informácií bezpečnostné zložky tohto štátu majú dostatok operatívnych informácií o tom, ktoré veľké súkromné slovenské spoločnosti takéto zariadenia na nelegálne monitorovanie osôb vlastnia. Tak isto disponujú mnohými operatívnymi informáciami o tom, že máme ďalšiu možnosť nelegálneho odpočúvania, ktorú využívajú veľké súkromné firmy na Slovensku, a to je to, že vám do mobilu príde tzv. červ, to znamená, to odpočúvanie sa nedeje tým starým klasickým spôsobom, že niekto je napichnutý na drát alebo na mobilnú komunikáciu, ale jednoducho ovláda váš mobil. Ovláda váš mobil a zmonitoruje čokoľvek, čo na tom mobile robíte, a tým pádom zmonitoruje, samozrejme, aj to, keď do toho mobilu hovoríte. Preto je možné, že keď máte položený telefón na stole, tak je možné, že niekto monitoruje to, čo hovoríte so svojimi priateľmi v kaviarni. Potom máme ďalšiu možnosť, len aby ste boli, kolegovia, informovaní, akým spôsobom nielen nelegálne monitorovať, ale dokonca aj ovplyvňovať komunikáciu alebo riadiť komunikáciu osôb, občanov Slovenskej republiky. Chcel by som upozorniť, pretože sa to niekomu môže stať, že môžete dostať mail od osoby, ktorú poznáte alebo ktorú aj nepoznáte, ten mail bude mať istý obsah, bude javiť všetky známky pravosti, budete mať, budete mimo akúkoľvek pochybnosť, že táto osoba vám mail takéhoto znenia poslala, ale tá osoba ten mail v skutočnosti neposlala. To znamená, keby sme zobrali dajme tomu notebook alebo mobil toho človeka, tak uvidíte, že ten mail odtiaľ neodišiel. Upozorňujem, že technicky je možné a disponujú súkromné spoločnosti na území Slovenskej republiky aj takými technickými zariadeniami, že keď ja sa rozhodnem poslať esemesku pánovi kolegovi Baránikovi napríklad a napíšem mu niečo úplne banálne a bežné, aby prišiel do rokovacej sály, pretože bude hlasovanie, tak táto esemeska môže byť odchytená, pozmenená, pánovi poslancovi Baránikovi príde esemeska úplne iného znenia, napríklad, že sa mu vyhrážam smrťou, čo je teda zjavne trestný čin, a v bežnom výpise o našej mobilnej komunikácii bude len to, že tá esemeska odišla z môjho čísla a bola doručená pánovi poslancovi Baránikovi. Toto sú skutočnosti, bohužiaľ, moderná technika postupuje takým spôsobom, že všetky tieto veci, o ktorých hovorím, sú možné. Chcem na to upozorniť verejne v Národnej rade Slovenskej republiky aj preto, že podľa môjho názoru je absolútne vylúčené, aby sa ako nezvratný dôkaz v akomkoľvek súdnom konaní na území Slovenskej republiky používali maily, esemesky, prípadne iná dátová komunikácia, ktorú poznáme cez tie rôzne messengery. Bol som osobne svedkom toho, akým spôsobom a ako jednoducho sa technicky dá táto komunikácia pozmeniť s úmyslom uškodiť jednej alebo druhej strane takejto údajnej komunikácie. Chcel by som tiež upozorniť, že, samozrejme, technické zariadenia, ktoré takéto monitorovanie, nelegálne monitorovanie a nelegálne pozmeňovanie komunikácie, nie sú lacné. Ale ak by ste si mysleli... (reakcia z pléna, prerušenie vystúpenia predsedajúcim). Hrnčiar, Andrej, podpredseda NR SR Poprosím vás, poprosím vás, kľud v rokovacej sále. Pán poslanec Hrnko! Pán poslanec, poprosím o kľud v rokovacej sále. Krajniak, Milan, poslanec NR SR Hovoríme o správe na základe zákona o nelegálnom odpočúvaní, o ochrane občanov proti nelegálnemu odpočúvaniu. Pán poslanec, keď sa vám to nepáči, prihláste sa do rozpravy. Chcel by som upozorniť, že to nie sú desiatky miliónov eur, ktoré tieto zariadenia stoja, to znamená, povedal by som väčšie spoločnosti, dajme tomu finančné spoločnosti na území Slovenskej republiky si bez problému môžu dovoliť takéto zariadenia zaobstarať. Chcel som o tomto hovoriť verejne najmä kvôli tomu, aby ak sa náhodou niekomu stane, ako napríklad kolegovi Gáborovi Grendelovi, že sa zjaví niekde nejaká jeho údajná komunikácia s ďalšími osobami a je to niektorými ľuďmi, ktorí tvrdia, že, samozrejme, toto všetko vedia, vydávané za nejaký možný dôkaz, ako o tom hovorí napríklad pán kolega Hrnko, ktorý údajne vie, ako to je, tak ho chcem upozorniť, že o tom, ako sa manipuluje komunikácia, vie veľmi, veľmi, veľmi málo. Ďakujem za pozornosť.